
Tisztelt Képviselő-testület!

Az óvodai és iskolai szociális segítés – melyet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet módosított 25–26. §-a vezetett be - kötelezően megvalósuló tevékenység, amely ágazatközi szinten biztosít szolgáltatást a nevelési-oktatási intézményekben a gyermekjóléti ellátórendszeren keresztül. 
Az óvodai és iskolai szociális segítő olyan – óvodában, iskolában és kollégiumban tevékenykedő – segítő szakember, aki elsődlegesen a gyermekek, tanulók veszélyeztetettségének megelőzésével, szociális és kommunikációs készségei fejlesztésében, egészségfejlesztésben való közreműködéssel, prevencióval foglalkozik. Aktív résztvevője a gyermekvédelmi jelzőrendszer működtetésének, illetve a felmerülő életvezetési, szociális problémák megoldásához nyújt segítséget az óvoda gyermekeinek, az iskola diákjainak, igény szerint pedagógusoknak, a nevelő-oktató munkát segítő szakembereknek (pl. dajka, gyermekfelügyelő, pedagógiai asszisztens) és más szakembereknek (pl. iskolaorvos, iskolai védőnő, iskolapszichológus, iskolarendőr stb.), valamint szülőknek egyaránt.

A Humánszolgáltató Központ Családsegítő és Gyermekjóléti Központ óvodai szociális segítője, Drégely-Mulczet Dóra és szakmai vezetője Szabó Alíz elkészítette és megküldte Kölesd Községi Önkormányzat részére a 2025/2026. tanévben végzett óvodai szociális segítő tevékenységéről szóló beszámolóját. (1. számú melléklet)

A beszámoló szerint az együttműködés a Harci Kincsesláda Óvoda és Mini Bölcsődével zavartalan volt, adottak voltak a tárgyi feltételek is.

Kérem a Tisztelt Képviselő-testületet, hogy az alábbi határozati javaslatot szíveskedjenek elfogadni.

